《七言古风答冼霁寰》
明代·何其伟

贲禺高士逸且豪，少小怀寄佩宝刀。张眸直瞰四海外，壮志常欲扬风涛。

空群婹袅千金彦，万里霜蹄俱踏遍。紫气每从蹀躞生，遥望吴门悬匹练。

驰策京华不记年，五陵题遍尽惊筵。何人不羡荆卿壮，何处不誇剧孟贤。

君今倦游翻欲息，归向鹏山戢羽翊。风度萧疏雅不群，胸吐灵文众辟易。

孤标高谊迥相闻，丽藻飞传绚五云。悠悠未识荆州面，恋恋神交诧见君。

神交恋恋相致慕，跧伏丘樊隔烟雾。令君见我当解颐，我若逢君美无度。

英雄意气在忘形，见或不如不见情。君不见古人尚友先哲神孚契，又不见刎颈论心世所轻。

与君定交托毫素，报以巴言通情愫。千载词盟日月悬，金兰臭味联新故。

作者简介：何其伟，字丽充，号玄洲，番禺人。明嘉靖至天启时人。约卒于明熹宗天启五年（一六二五），年七十二。曾在广西陆川县任官。何其伟诗以天启富春令何其伟子所镌明天启版《鷇音集》（香港中文大学图书馆馆藏孤本）为底本。